Gedagte vir die dag: Gee genade, ontvang genade | Maroela Media
Hou op om ’n oordeel oor ander uit te spreek. Dan sal God ook nie ’n oordeel oor julle uitspreek nie. Hy sal julle beoordeel soos julle ander beoordeel. Die kriterium waarmee julle ander oordeel, sal ook vir júlle gebruik word. (Matteus 7:1-2)
Dit is baie makliker om ander te oordeel as om jouself te ondersoek. Ons kritiseer volgens ons standaarde. Ons besluit hoe ons broer sy emosies moet beheer. Hoe beskeie ons bure se tiener moet wees. Hoe ons suster haar geld moet spaar. Hoe ons dominee moet preek. Hoe ons vriende hulle kinders moet grootmaak. Hoe ons baas die afdeling moet bestuur. Ons skep ons eie definisie van reg en verkeerd, onafhanklik van God se Woord.
Laat God vandag God wees. Vertrou op Hom om met ander mense se sonde af te reken, op sy manier en op sy tyd. Glo dat die Gees die wysheid kan gee wat nodig is. Onthou dat julle elke dag vergifnis nodig het. “Want daar is niemand op aarde wat regverdig is nie, niemand wat net goeddoen en nooit sondig nie.” (Prediker 7:20) Ons sou almal verlore gewees het as dit nie vir Jesus was nie.
Bid vandag vir nederigheid. Vra vir die Here om julle opreg te maak. Goedhartig. Vry van skynheiligheid. Gehoorsaam aan sy Woord. Laat sy liefde en genade julle harte vul.
Here, bewaar ons daarvan om oor ander mense te oordeel. Vul ons met genade teenoor almal. Amen.
Loretta · 9 maande gelede
Prys die Here,Haleluja,Amen!!